闕題
作者：王邁
朝代：宋

paragraphs: 拙成可抵萬金璧。
從古至今不偶合，如何二妙一時出。
僕也若調烏鵲鳴，斂翅甘受黄鶴擘。
自從手授大雅文，孺子低頭拜黄石。
數韻未足寫形容，先生響報何捷疾。
兒嬌勝拾隋氏珠，母喜如捧毛生檄。
自憐生長通德鄉，每沐達尊垂異識。
爲題碑刻墨未乾，招入詩盟筆尤特。
前無宋艷與班香，奄有庾清兼鮑逸。
歲晚家食誰與娛，持此可慰風雨夕。
先生自取太勞謙，提奬孤寒美多溢。
大匠旁觀自汗顔，伯樂一顧價增百。
琴堂聞亦有妙賡，迄遣奚奴爲物色。
當官多是廢言詩，敏手何曾妨霹靂。